Eins og við sögðum frá á dögunum þá verður mynd Ragnars Bragasonar , Málmhaus , heimsfrumsýnd á alþjóðlegu kvikmyndahátíðinni í Toronto sem hefst þann 5. september nk . Í nýrri tilkynningu kemur fram að Málmhaus sé ekki eina íslenska myndin sem verður í Toronto heldur hefur myndin This is Sanlitun eftir Róbert I. Douglas einnig verið valin til þátttöku . Báðar myndirnar verða hluti af „ Contemporary World Cinema “ flokki hátíðarinnar . Hátíðin mun fara fram í Toronto í Kanada frá 5. til 15. september . Í This is Sanlitun er Gary staddur í Peking til að slá í gegn . Eftir að honum mistekst að ganga í augun á kínverskum fjárfestum fer hann að kenna ensku . Á sama tíma reynir óhæfi leiðbeinandinn Frank að kenna Gary á lífið . Þegar kínversk fyrrverandi eiginkona Gary og sonur þeirra koma til skjalanna , sést það betur og betur af hverju Gary hefur í hyggju að vera um kyrrt í Peking . Róbert I. Douglas leikstýrir This is Sanlitun og er einn handritshöfunda ásamt Carlos Ottery og Christopher Loton . Framleiðendur eru Maureen Sherrard , Hlín Jóhannesdóttir og Róbert I. Douglas . Meðframleiðandi er Ai Wan . Í aðalhlutverkum eru Carlos Ottery , Ai Wan , Hu Gaoxiang , Christopher Loton og Cromwell Cheung . Kvikmyndataka er í höndum Zuxiang Zhao og Róbert I. Douglas og Þór Matthíasson klippa myndina . Málmhaus segir frá Heru Karlsdóttur , en æska hennar er áhyggjulaus í sveitinni þar til harmleikur dynur yfir . Eldri bróðir hennar deyr af slysförum og Hera kennir sjálfri sér um dauða hans . Í sorginni finnur hún sáluhjáp í þungarokki og dreymir um að verða rokkstjarna . Ragnar Bragason leikstýrir Málmhaus og er jafnframt handritshöfundur hennar . Framleiðendur eru Davíð Óskar Ólafsson og Árni Filipusson og meðframleiðendur eru hin norska Gudny Hummelvoll og Ragnar Bragason . Í aðalhlutverkum eru Þorbjörg Helga Dýrfjörð , Ingvar E. Sigurðsson , Halldóra Geirharðsdóttir , Jörundur Ragnarsson og Hannes Óli Ágústsson . Kvikmyndataka er í höndum Ágústs Jakobssonar , Pétur Ben flytur tónlist myndarinnar og Valdís Óskarsdóttir klippir myndina . Nánari upplýsingar um Toronto kvikmyndahátíðina má nálgast hér .